Gedagte vir die dag: Moenie God miskyk nie | Maroela Media
Foto: Deon Kotze
Toe sing daar ’n lewerik
Toe sing daar ’n lewerik. Maar die kind het nie gehoor nie.
Daarom het die kind uitgeroep: Here, praat met my! Toe rommel die donderweer in die lug. Maar die kind het nie geluister nie.
Die kind het rondgekyk en gesê: Here, laat my U tog sien? Toe skyn een van die sterre skitterblink. Maar die kind het nie opgelet nie.
Daarom het die kind geskreeu: ‘Here, wys my ’n wonderwerk! Toe word daar ’n nuwe lewetjie gebore. Maar die kind het dit nie verstaan nie.
Daarom het die kind moedeloos gesmeek: Here, raak aan my sodat ek kan weet U is hier! Toe steek God sy hand uit en streel die kind. Maar die kind het die skoenlapper weggejaag. En weggestap sonder om te besef wat gebeur het.
Hoe dikwels kyk ek en jy God nie ook maar op die manier in ons lewe mis en sien ons eenvoudig nie sy werk in ons wêreld raak nie? God is ons Pa wat vir ons omgee, Hy wil graag in ons behoeftes voorsien. As dit egter met ons swaar gaan twyfel ons gou in sy bestaan en raak moedeloos en wil tou opgooi.
Die skrywer van Hebreërs beklemtoon: al gaan dit moeilik, moet ons in geloof volhard. In slegte tye moet ons terugkyk én vorentoe kyk. Ons moet ons aan die wonderlike werk herinner wat God in die verlede vir ons gedoen het – hoe Hy daar vir ons was en dit sal ons hoop gee en die wete dat Hy ook in die toekoms daar sal wees. Hy is steeds in beheer. Ons mag nie ons geloofsvertroue prysgee nie. Ons moet bly volhard in geloof.
Johann Smith · 1 jaar gelede
Dankie Here dat ons slegs deur genade gered kan word. U het reeds die prys betaal. Ons hoef niks te doen nie maar moet slegs glo dat U in beheer is. Sonder geloof beteken dit niks en selfs geloof is ‘n gawe van God wat ons net moet aan neem.
Ja mense almal van ons moet bid ons God is ALTYD daar vir ons, Laat ons die wedloop voltooi en die wenstreep behaal.